Nick Heidfeld

**Nick Heidfeld** (sündinud 10. mail 1977 Mönchengladbachis) on Saksamaa Vormel 1-võidusõitja.

## Enne Vormel 1

Heidfeld hakkas kardispordiga tegelema 11-aastaselt, 1988. 1994 hakkas ta osalema Vormel Ford sarjas, võitis kohe esimesel aastal 1600-klassis 8 sõitu 9-st ja tuli Saksamaa meistriks. Järgmisel aastal tuli ta 1800-klassis teiseks.

1996 osales Heidfeld Vormel 3 sarjas, võites 15 etapist 3 kvalifikatsiooni ja 3 sõitu. See andis 3. koha. Järgmisel aastal võitis Heidfeld 18 etapist juba 5 kvalifikatsiooni ja 5 etappi ning kogu sarja.

1998 osales Heidfeld Vormel 3000 sarjas, võites 12 etapist 2 kvalifikatsiooni ja 3 etappi. See andis 58 punktiga Juan Pablo Montoya järel teise koha. Heidfeldi meeskonnakaaslane sai üksnes 5 punkti, kuid ka meeskond oli teine. 1999 sai Heidfeldist Vormel 3000 maailmameister. Ta võitis 10 etapist 4 kvalifikatsiooni ja 4 etappi ning sõitis 5 etapil kiireima ringi. Kaks korda oli ta teine ja korra kolmas. Ta kogus 59 punkti ja tema ülekaal oli nii võimas, et ehkki tema meeskonnakaaslane jäi punktita (parim koht 14.), oli ka nende meeskond parim. Individuaalse teise koha sai 30 punktiga.

## Vormel 1
### 1998–1999: McLaren

Ajal, mil Heidfeld sõitis Vormel 3000 sarjas, oli ta ühtlasi McLareni testsõitja. Sel ajal olid McLareni meeskonnas Mika Häkkinen ja David Coulthard. 1999. aastal oli ta ühtlasi Prosti testsõitja.

### 1999–2000: Prost

Prost Grand Prix vajas kaht sõitjat, sest meeskonnas varem sõitnud Jarno Trulli oli pääsenud paremasse meeskonda (Jordanisse) ja Olivier Panis lasti lahti (läks McLarenisse testsõitjaks). Uuteks sõitjateks said Alain Prosti enese kunagine meeskonnakaaslane Jean Alesi ja senine testsõitja Heidfeld. Kuid auto ei vastanud vajadustele: 17 etapist lõpetas Heidfeld ainult 6 (parim koht 8.) ja Alesi 5 (parim koht 9.). Meeskondlikult oli Prost viimane, 11. Individuaalselt oli Heidfeld 20. ja Alesi 22.

### 2001–2003: Sauber

Hoolimata ebaõnnestunud hooajast sai Heidfeld kolmeaastase lepingu Sauberiga. Sauberi eelmised sõitjad Pedro Diniz ja Mika Salo olid mõlemad ise meeskonnast lahkunud. Heidfeldi meeskonnakaaslaseks sai tollal tundmatu Kimi Räikkönen, kelle osalemise vastu hulk tuntud vormelitegelasi, sealhulgas Max Mosley, protestisid, sest pidasid Räikköst ohtlikuks teistele sõitjatele.

Juba esimene sõit Austraalias kummutas kahtlused. Heidfeld ja Räikkönen, kes polnud veel ühtki Vormel 1 punkti saanud, võtsid vastavalt 4. ja 6. koha. Etapilt said nad 4 punkti – terve eelmise hooaja jooksul oli Sauber saanud 6 punkti. Viimati olid mõlemad Sauberi sõitjad korraga punktidele sõitnud 1996. aastal.

Ülejärgmisel etapil Brasiilias lõpetas Heidfeld juba kolmandana. Hooaja teine pool nii ladusalt ei läinud, kuid Heidfeld oli 12 punktiga 7.–9. ja Räikkönen 9 punktiga 10. Sauber oli 21 punktiga koguni 4. – Sauberi läbi aegade suurim punktisaak ja kõrgeim koht.

2002. aastal palgati Räikkönen kohe McLarenisse ja teda asendas uus debütant Felipe Massa. Hooaeg oli Sauberile eelmisest halvem: Heidfeld oli 7 punktiga 10., Massa 4 punktiga 13. ja Sauber 11 punktiga 5.

Massa panust ei peetud piisavaks ja ta saadeti Ferrari testsõitjaks. 2003. aastaks palgati tema asemele pankrotistunud Arrowsi sõitja Heinz-Harald Frentzen. Omavahelises võistluses oli Heidfeld harilikult parem, kuid eelviimasel etapil jõudis Frentzen poodiumile ja oli 13 punktiga 11., Heidfeld oli 6 punktiga 14. ja Sauber 19 punktiga 6. Heidfeldi tulemused olid iga aastaga halvenenud, mistõttu Sauber ei pikendanud temaga lepingut; Frentzen lahkus Vormel 1-st sootuks.

### 2004: Jordan

Jordan Grand Prix polnud pikendanud Giancarlo Fisichella ja Ralph Firmaniga lepingut. 2004. aastaks asemele palgatud Heidfeldilt ja Giorgio Pantanolt loodeti kobedamat esinemist, kuid auto ei olnud konkurentsivõimeline. Pantano lasti lahti ja asemele võeti senine testsõitja Timo Glock, kuid ei aidanud seegi. Heidfeld oli 3 punktiga 18., Glock 2 punktiga 19., Pantano 0 punktiga 24. ja Jordan 5 punktiga eelviimane, 9.

Jordani raskused suurenesid järjest ja ta ei saanud endale sellise klassiga sõitjaid kui Heidfeld ja Glock lubada. Järgmine hooaeg jäi talle viimaseks.

### 2005: Williams

WilliamsF1 mõlemad sõitjad Ralf Schumacher ja Juan Pablo Montoya olid lahkunud palgaküsimuste tõttu ning Williams vajas 2005. aastaks kaht sõitjat jätkama kuulsusrikkaid traditsioone. Heidfeld võitis katsevõistluse Antônio Pizzonia vastu ja pääses meeskonda Mark Webberi kõrvale. Heidfeld tuli kaks korda järjest, Monaco Grand Prix'l ja kodusel Euroopa Grand Prix'l Nürnburgringil teiseks (võitis ka kvalifikatsiooni). Itaalias sai Heidfeld treeningul vigastada ja pidi hooaja ülejäänud võistlused vahele jätma. Hooaja lõpuni sõitis tema asemel Pizzonia, kuid erilise eduta.

Hooaja kokkuvõttes ei vastanud tulemused ootustele: Webber oli 36 punktiga 10., Heidfeld 28 punktiga 11. ja Williams 66 punktiga 5. Nõrgema koha oli Williams viimati saanud 1988 ja Heidfeldiga lepingut ei pikendatud. Tema asemele võeti Nico Rosberg. Webber ja Rosberg said järgmisel aastal kahe peale kokku ainult 11 punkti ja sellest ajast pole Williams tippmeeskondade seas olnud.

### 2006–2009: BMW Sauber

BMW Sauber tekkis siis, kui BMW võttis üle senise Sauberi meeskonna. Eelmisel hooajal Sauberis sõitnud Massa lahkus Ferrarisse ja eksmaailmameistri Jacques Villeneuve'i kõrvale palgati 2006. aastaks Heidfeld. Testsõitjaks sai Robert Kubica. Heidfeld tõusis hooaja keskel meeskonna liidriks, jõudis Ungari Grand Prix'l ka poodiumile ja oli hooaja kokkuvõttes 23 punktiga 9. Villeneuve seevastu sai Saksamaa Grand Prix'l vigastada ja sellega sai tema vormelikarjäär läbi. Ta oli 7 punktiga 15. Tema asemel sõitis hooaja lõpuni Kubica, kes tuli samuti korra kolmandaks, kuid teisi arvestatavaid tulemusi kõrvale ei saanud: 6 punktiga 16. BMW oli 36 punktiga 5.

2007. aastal oli BMW auto hulga parem kui eelmisel aastal. Nii Heidfeld kui Kubica sõitsid enamikul etappidel punktidele, kuid poodiumikohti tuli ainult kaks: Kanadas ja Ungaris, mõlemad Heidfeldile. Heidfeld oli 61 punktiga 5., Kubica 39 punktiga 6. ja BMW 101 punktiga koguni 2. (pärast McLareni diskvalifitseerimist).

2008. aastal olid meeskonna testsõitjad Christian Klien ja Marko Asmer. Meeskonna punktisaak suurenes veelgi: nii Heidfeld kui Kubica tulid 4 korda poodiumile, Kanadas saadi isegi kaksikvõit (Kubica oli esimene). Heidfeld tegi ajalugu, lõpetades kõik etapid. Kokkuvõttes oli Kubica 75 punktiga 3.–4., Heidfeld 60 punktiga 6. ja BMW 135 punktiga 3. Kolmandal etapil Bahreinis võitis Kubica kvalifikatsiooni, teisel etapil Malaisias ja hooaja keskel Saksamaal sõitis Heidfeld kogu võistluse kiireima ringi.

2009. aastal Asmer enam testsõitja ei olnud, üksnes Klien oli. BMW tegi pika sammu tagasi. Teisel etapil Malaisias tuli Heidfeld teiseks, eelviimasel etapil Brasiilias Kubica samuti ja oligi enam-vähem kõik. Eriti nõrk oli hooaja esimene pool, teisel poolel said mõlemad pisut väikesi punkte. Kokkuvõttes oli Heidfeld 19 punktiga 13., Kubica 17 punktiga 14. ja BMW 36 punktiga 6.

2010. aastal saab Heidfeldist Mercedes GP testi- ja reservsõitja.

## Tulemused

Heidfeld on osalenud enam kui 160 Vormel 1 etapil. Ta on vormeliajaloos peaaegu kõige rohkem etappe sõitnud piloot, kellel pole ühtki võitu, jäädes alla üksnes Andrea de Cesarisele (214 etappi, 208 starti). Kui ta etapi võidaks, saaks temast kõige rohkem etappe enne oma esimest võitu sõitnud vormelipiloot. Praegu on see rekord Mark Webberi käes, kes saavutas oma esimese võidu 131. katsel. Heidfeld on nendest, kes pole võitnud ühtki vormelietappi, saanud oma karjääri jooksul kõige rohkem punkte (219), kõige rohkem teisi kohti (8) ja kõige rohkem poodiumikohti (12, jagab seda koos Stefan Johanssoniga). Tema käes on ka kaks teistsugust rekordit: nii on ta ilma katkestamata lõpetanud 41 etappi järjest (aastail 2007–2009) ja ainus, kes ühel hooajal lõpetanud 18 etapil (kõik 2008. aasta etapid. 2005. aastal lõpetas ka Tiago Monteiro 18 etappi 19-st).

Võistlus jäi vihma tõttu pooleli ning välja jagati vaid pooled punktid.

## Eraelu

Heidfeld elab Šveitsis Stäfas koos pruudi Patricia, tütre Juni (sündis juulis 2005) ja poja Jodaga (sündis juulis 2007).

Tal on vanem vend Tim ja noorem vend Sven; viimane on endine ringrajasõitja ja praegune motospordikommentaator Saksamaa televisioonis.

## Välislingid

* Nick Heidfeldi ametlik koduleht (saksa keeles)
* 
*